യുഎഇയിലെ ക്രൂസ് ടൂറിസം ഉണരുന്നു അഞ്ചു ലക്ഷത്തിലേറെ സന്ദര്ശകരെ പ്രതീക്ഷിക്കുന്നു ദുബായ്: യുഎഇയിലേക്ക് അഞ്ചുലക്ഷത്തിലേറെ യാത്രക്കാരെ പ്രതീക്ഷിച്ചു ക്രൂസ് ടൂറിസം ഉണര്ന്നു. അടുത്ത ദിവസങ്ങളില് വിവിധ രാജ്യങ്ങളില് നിന്നുള്ള സന്ദര്ശകര് ഒഴുകിയെത്തുമെന്ന് പ്രതീക്ഷിക്കുന്നതായി ടൂറിസം കന്പനികള് അറിയിച്ചു. കോവിഡ് തീര്ത്ത പ്രതിസന്ധികളും മന്ദഗതികളും മറികടന്നു യുഎഇ വിനോദ സഞ്ചാര ഭൂപടത്തിലെ മുഖ്യ ലക്ഷ്യമായി ഉയരുന്നതിന്റെ സൂചനകളാണ് ഇതോടെ പ്രകടമാകുന്നത്. റാഷിദ് തുറമുഖത്തെ ഹംദാന് ബിന് മുഹമ്മദ് ക്രൂസ് ടെര്മിനലില് ടിയുഐ ക്രൂസ് ലൈന്സിന്റെ മിന് ഷിഫ് 6 ഉല്ലാസക്കപ്പല് എത്തിയതോടെയാണ് ഈ വര്ഷത്തെ ക്രൂസ് സീസണ് തുടക്കമായത്.വരുംമാസങ്ങളില് 126 ആഡംബര കപ്പലുകളിലായി 5 ലക്ഷത്തിലേറെ സഞ്ചാരികള് എത്തുമെന്ന് ടൂറിസം കന്പനികള് അറിയിച്ചു. അനുകൂല കാലാവസ്ഥയുള്ള ജൂണ് വരെയുള്ള സീസണില് കൂടുതല് കപ്പലുകള് എത്തുമെന്നാണു പ്രതീക്ഷ. എക്സ്പോ കാണുന്നതിനായി വിവിധ രാജ്യങ്ങളില് നിന്നു സന്ദര്ശകരുടെ ഒഴുക്ക് തുടങ്ങിക്കഴിഞ്ഞു. റോഡുകള്, ഹോട്ടലുകള്, ഉല്ലാസകേന്ദ്രങ്ങള് എന്നിവിടങ്ങളില് വന് തിരക്കു തുടങ്ങി. റാഷിദ് തുറമുഖത്ത് 7 വലിയ കപ്പലുകള്ക്ക് ഒരേസമയം അടുക്കാന് സൗകര്യമുണ്ട്.അബുദാബിയുടെ ഹൃദയഭാഗത്തായി മിനായില് സ്ഥിതി ചെയ്യുന്ന 7,800 ചതുരശ്രമീറ്റര് വിസ്തൃതിയുള്ള ടെര്മിനലില് ഒരേസമയം മൂന്ന് കപ്പലുകള്ക്ക് നിര്ത്തിയിടാം. വിവിധ രാജ്യങ്ങളില് നിന്നു വേഗമെത്താനുള്ള സൗകര്യം, വിശാല തീരം, സുരക്ഷിതത്വം, മികച്ച കോവിഡ് പ്രതിരോധ നടപടികള് തുടങ്ങിയ ഘടകങ്ങള് യുഎഇക്ക് ഏറെ അനുകൂലമാണ്. ബ്ലൂവാട്ടേഴ്സ് ഐലന്ഡിലെ ഐന് ദുബായ് നിരീക്ഷണ ചക്രത്തിനു സമീപം പുതിയ ക്രൂസ് ടെര്മിനല് ഉടന് തുറക്കുമെന്ന് ഡിപി വേള്ഡ് അറിയിച്ചു. ഇതോടെ വ്യാപാര മേഖല ഉണരുമെന്നും ജീവിതം കോവിഡ് പൂര്വസ്ഥിതിയിലേക്ക് മടങ്ങുമെന്നുമാണ് പ്രതീക്ഷിക്കുന്നത്. ഇതോടെ നൂറുകണക്കിന് പുതിയ തൊഴില് അവസരങ്ങള് ഉയരുമെന്നാണ് മറ്റൊരു ശുഭകരമായ പ്രതീക്ഷ.